CELEX: 32012D0706(02)
Language: hr
Date: 2012-07-03 00:00:00
Title: Odluka Komisije od 3. srpnja 2012. o osnivanju foruma EU o PDV-u

09/Sv. 002
            
            
               HR
            
            
               Službeni list Europske unije
            
            
               254
            
         32012D0706(02)
   
               C 198/4
            
            
               SLUŽBENI LIST EUROPSKE UNIJE
            
            
               03.07.2012.
            
         
      ODLUKA KOMISIJE
   
   od 3. srpnja 2012.
   o osnivanju foruma EU o PDV-u
   (2012/C 198/05)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:
   
               (1)
            
            
               U svojoj Komunikaciji iz prosinca 2008 (1). Komisija je predstavila kratkoročni akcijski plan suzbijanja prijevare u području PDV-a. Također je predložila i razmišljanje o dugoročnom pristupu koji bi mogao uzeti u obzir tehnološki razvoj i nove strategije u vezi s nadzorom i poštovanjem odredbi, s općim ciljem smanjenja uključenosti poreznih tijela i smanjenja administrativnog opterećenja poslovnih subjekata.
            
         
               (2)
            
            
               Nadalje, uzimajući u obzir ključnu ulogu poreznih obveznika u funkcioniranju sustava PDV-a te činjenicu da bi se njihov odnos s poreznim tijelima trebao temeljiti na povjerenju, što bi u značajnoj mjeri moglo utjecati na troškove upravljanja sustavom, Komisija je iznijela i zamisao o oblikovanju novog pristupa utemeljenog na dobrovoljnom ispunjavanju obveza, procjeni rizika i nadzoru. Taj pristup poziva i predstavnike poslovnih subjekata da svojim stručnim znanjima doprinesu razmišljanjima o dugoročnoj strategiji.
            
         
               (3)
            
            
               U ožujku 2010. utemeljena je skupina stručnjaka iz poslovnih subjekata za bolje funkcioniranje PDV-a u EU, dalje u tekstu: skupina stručnjaka iz poslovnih subjekata za PDV („Business expert group on VAT” – BEGV) s ciljem da na razini EU rasprave o stvarnim praktičnim problemima koji nastaju u upravljanju sustavom PDV-a na način na koji se provodi u državama članicama kao i o prijedlozima mogućih rješenja za smanjenje administrativnog opterećenja.
            
         
               (4)
            
            
               Države članice su 23. veljače 2011. postigle dogovor o osnivanju nove ad hoc stručne skupine pod nazivom „platforma za dijalog poreznih tijela” („tax authorities dialogue platform” – TADP). Uvelike izmijenjeno poslovno okruženje potaklo je neke države članice da razviju poslovnu strategiju koja se temelji na korisniku i na razumijevanju različitih skupina poreznih obveznika/korisnika, njihovog ponašanja i poteškoća s kojima se suočavaju u poslovanju s poreznim tijelima – od samog podnošenja porezne prijave pa sve do potreba velikih poduzeća. Cilj ovog pristupa bio je radi pravednije konkurencije uspostaviti jednake uvjete za sve poslovne subjekte koji ispunjavaju obveze, a poreznim je tijelima omogućio dodjeljivanje sredstava za učinkovitije suzbijanje prijevare.
            
         
               (5)
            
            
               Obje stručne skupine utemeljene su kako bi pripremile dijalog između poreznih tijela i poslovnih stručnjaka koji bi se trebao povesti na razini EU u okviru novog foruma.
            
         
               (6)
            
            
               S ciljem poboljšanja upravljanja PDV-om na razini EU, u skladu s Komunikacijom Komisije o budućnosti PDV-a – Za jednostavniji, pouzdaniji i učinkovitiji sustav PDV-a prilagođen zajedničkom tržištu (2), zainteresirane strane također su zagovarale uspostavljanje kanala komunikacije na razini EU, u okviru kojeg bi porezna tijela, predstavnici poslovnih subjekata i Komisija mogli razmjenjivati mišljenja o praktičnim aspektima upravljanja PDV-om.
            
         
               (7)
            
            
               Utvrđivanje najboljih praksi na obje strane moglo bi pomoći odgovarajućem usmjeravanju upravljanja sustavom PDV-a te na taj način i smanjenju troškova ispunjavanja obveza, istodobno osiguravajući i prihode od PDV-a. Stoga je prikladno da se uspostavi forum EU o PDV-u (koji bi sačinjavale države članice i zainteresirane strane, a predsjedavala bi mu Komisija) i definiraju njegove zadaće i struktura.
            
         
               (8)
            
            
               Forum EU o PDV-u strukturirana je platforma za dijalog čiji je cilj poboljšati odnose između poslovnih subjekata i poreznih tijela kako bi se stvorili uvjeti za bolje funkcioniranje trenutačnog sustava PDV-a u EU, što bi doprinijelo smanjenju troškova i administrativnog opterećenja na obje strane. U okviru tog foruma raspravljat će se o stvarnim praktičnim problemima koji nastaju u upravljanju sustavom PDV-a, kao i o prijedlozima mogućih rješenja.
            
         
               (9)
            
            
               Forumom bi trebala predsjedavati Komisija a sačinjavala bi ga porezna tijela država članica i organizacije koje predstavljaju gospodarske subjekte ili porezne djelatnike, čije predstavnike imenuju porezna tijela i organizacije u državama članicama.
            
         
               (10)
            
            
               Ne dovodeći u pitanje pravila Komisije o sigurnosti kako su utvrđena u Prilogu Odluci Komisije 2001/844/EZ, EZUČ, Euratom (3), potrebno je za članove foruma donijeti pravila o otkrivanju informacija.
            
         
               (11)
            
            
               Obradu osobnih podataka potrebno je vršiti u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (4),
            
         ODLUČILA JE:
   Članak 1.
   Predmet
   Ovime se osniva skupina stručnjaka pod nazivom „forum EU o PDV-u” (dalje u tekstu: „forum”)
   Članak 2.
   Zadaće
   Zadaće foruma su:
   
               (a)
            
            
               stvoriti platformu u okviru koje poslovni subjekti i nacionalna porezna tijela mogu neformalno raspravljati o pitanjima upravljanja porezima u području PDV-a s kojima se obje strane u prekograničnom okruženju trenutačno suočavaju;
            
         
               (b)
            
            
               raspravljati o praktičnim iskustvima poreznih tijela kao i poslovnih stručnjaka te razraditi moguće načine učinkovitijeg upravljanja trenutačnim sustavom PDV-a, uključujući i suzbijanje prijevare, u interesu obiju strana kako bi se postiglo bolje funkcioniranje postojećeg sustava PDV-a;
            
         
               (c)
            
            
               pomagati Komisiju u promicanju dobrih praksi, uključujući primjenu informacijske tehnologije, koje bi mogle dovesti do učinkovitijeg, sigurnijeg, pravednijeg i jeftinijeg sustava PDV-a u interesu obiju strana;
            
         
               (d)
            
            
               surađivati, kada je to potrebno, sa svim drugim odgovarajućim tijelima ili odborima koji se bave PDV-om i administrativnom suradnjom u području poreza.
            
         Članak 3.
   Savjetovanje
   Komisija se može savjetovati s forumom o svim pitanjima u vezi s upravljanjem porezima u području PDV-a.
   Članak 4.
   Članstvo - imenovanje
   1.   Forum sačinjava najviše 45 članova.
   2.   Forum sačinjavaju:
   
               (a)
            
            
               po jedan predstavnik svake države članice.
            
         
               (b)
            
            
               predstavnici najviše petnaest organizacija koje predstavljaju gospodarske subjekte ili porezne djelatnike.
            
         3.   Porezna tijela svake države članice imenuju jednog predstavnika iz kruga službenika koji se bave upravljanjem porezima, ispunjavanjem obveza i uslugama za korisnike u europskom okruženju PDV-a.
   4.   Glavni direktor za oporezivanje i carinsku uniju imenuje organizacije iz članka 4. stavka 2. točke (b) koje su stručne u područjima iz članka 2. i koje su se odazvale na poziv za podnošenje prijava.
   5.   Organizacije imenuju jednog predstavnika i jednog zamjenika za slučaj odsustva ili spriječenosti predstavnika. Glavni direktor za oporezivanje i carinsku uniju može odbiti predstavnika ili zamjenika kojeg je predložila organizacija ako on ili ona ne odgovara traženom profilu iz poziva za podnošenje prijava. U takvim slučajevima od dotične se organizacije traži da imenuje drugog predstavnika ili zamjenika.
   6.   Zamjenici se imenuju pod istim uvjetima kao i članovi i automatski zamjenjuju odsutne ili spriječene članove.
   7.   Organizacije se imenuju na tri godine, osim ako ih se zamijeni ili isključi u skladu sa stavkom 9. Njihov se mandat može produljiti nakon što se odazovu na daljnji poziv za podnošenje prijava.
   8.   Organizacije koje se ocijeni primjerenima za članstvo, a ne budu imenovane, mogu se uvrstiti na rezervnu listu koja se čuva tri godine i koju Komisija koristi za imenovanje zamjena.
   9.   Organizacije iz članka 4. stavka 2. točke (b) ili njihovi predstavnici mogu se zamijeniti ili isključiti za ostatak njihovog mandata u bilo kojem od sljedećih slučajeva:
   
               (a)
            
            
               kada organizacija ili njezin predstavnik više nisu u stanju učinkovito doprinositi radu foruma;
            
         
               (b)
            
            
               kada organizacija ili njezin predstavnik ne ispunjavaju uvjet iz članka 339. Ugovora o funkcioniranju Europske unije;
            
         
               (c)
            
            
               kada organizacija ili njezin predstavnik nisu neovisni od svakog vanjskog utjecaja;
            
         
               (d)
            
            
               kada organizacija ili njezin predstavnik nisu na vrijeme obavijestili Komisiju o sukobu interesa;
            
         
               (e)
            
            
               kada organizacija ili njezin predstavnik podnesu ostavku;
            
         
               (f)
            
            
               kada je to poželjno radi održavanja uravnotežene zastupljenosti relevantnih stručnih i interesnih područja.
            
         Glavni direktor za oporezivanje i carinsku uniju može zatražiti od organizacije da imenuje drugog predstavnika ili drugog zamjenika na temelju jednog ili više uvjeta iz stavka 9. ovog članka.
   10.   Imena organizacija i njihovih predstavnika objavljuju se u Registru stručnih skupina Komisije i drugih sličnih subjekata (dalje u tekstu: „Registar”), kao i na posebnoj internetskoj stranici.
   11.   Osobni podaci prikupljaju se, obrađuju i objavljuju u skladu s Uredbom (EZ) br. 45/2001.
   Članak 5.
   Djelovanje
   1.   Forumom predsjedava predstavnik Komisije.
   2.   U dogovoru sa službama Komisije forum može uspostaviti podskupine radi ispitivanja nekih određenih pitanja u okviru nadležnosti koje određuje forum. Takve se skupine raspuštaju čim ispune zadaću za koju su osnovane.
   3.   Predsjednik može na ad hoc osnovi pozvati stručnjake koji nisu članovi foruma, a stručni su u području uvrštenom na dnevni red foruma, da sudjeluju u radu foruma ili podskupine. Nadalje, predsjednik može dodijeliti status promatrača pojedincima ili organizacijama koje su definirane člankom 8. stavkom 3. horizontalnih pravila o stručnim skupinama (5) i državama kandidatkinjama. Posebno u svojstvu promatrača mogu biti pozvani predstavnici država pristupnica i međunarodnih organizacija.
   4.   Članovi i njihovi predstavnici, kao i svi pozvani stručnjaci i promatrači, pridržavaju se obveze čuvanja profesionalne tajne koja je propisana ugovorima i pripadajućim provedbenim pravilima, kao i Pravilnika Komisije o sigurnosti u vezi sa zaštitom klasificiranih podataka EU-a iz Priloga Odluci 2001/844/EZ, EZUČ, Euratom. U slučaju kršenja tih obveza Komisija može poduzeti odgovarajuće mjere.
   5.   Sastanci foruma i njegovih podskupina u pravilu se održavaju u prostorijama Komisije. Komisija osigurava usluge tajništva. Sastancima foruma i njegovih podskupina mogu prisustvovati i ostali službenici Komisije koji su zainteresirani za predmet rasprave.
   6.   Forum donosi svoj poslovnik na temelju standardnog poslovnika za stručne skupine.
   7.   Komisija sve značajne dokumente o aktivnostima foruma objavljuje u registru ili putem poveznice u registru na posebnoj internetskoj stranici. Dokument se ne objavljuje u slučajevima kada bi njegovo otkrivanje ugrozilo zaštitu javnog ili privatnog interesa kako je utvrđeno člankom 4. Uredbe (EZ) No. 1049/2001 (6).
   Članak 6.
   Troškovi sastanaka
   1.   Sudionici u radu foruma ne primaju naknade za svoje usluge.
   2.   Komisija vrši naknadu putnih troškova i, kada je potrebno, dnevnica sudionika u radu foruma u skladu s važećim propisima Komisije.
   3.   Naknada tih troškova vrši se u okviru raspoloživih sredstava dodijeljenih u okviru godišnjeg postupka raspodjele sredstava.
   Članak 7.
   Primjena
   Ova se odluka primjenjuje do 30. rujna 2018.
   
      Sastavljeno u Bruxellesu 3. srpnja 2012.
      
         
            Za Komisiju
         
         Algirdas ŠEMETA
         
         
            Član Komisije
         
      
   
   
      (1)  Komunikacija Komisije Vijeću, Europskom parlamentu i Europskom gospodarskom i socijalnom odboru o usklađenoj strategiji za unaprjeđenje suzbijanja prijevare u području PDV-a u Europskoj uniji, COM(2008) 807 konačna verzija od 1. prosinca 2008.
   
      (2)  COM(2011) 851, 6.12.2011.
   
      (3)  SL L 317, 3.12.2001., str. 1.
   
      (4)  SL L 8, 12.1.2001., str. 1.
   
      (5)  Komunikacija Predsjednika Komisiji – Okvir za stručne skupine Komisije: horizontalna pravila i javni registar, C(2010) 7649 konačna verzija.
   
      (6)  Ove iznimke su namijenjene zaštiti javne sigurnosti, vojnih poslova, međunarodnih odnosa, financijske, monetarne i gospodar politike, privatnosti i integriteta pojedinca, poslovnih interesa, sudskih postupaka i pravnih savjeta, inspekcija/istraga/revizija i postupka donošenja odluka institucije.